b"\n_START_ARTICLE_\nBloc d'Esquerra d'Alliberament Nacional\n_START_SECTION_\nEleccions de 1979\n_START_PARAGRAPH_\nLa candidatura de Llu\xc3\xads Maria Xirinacs per les eleccions generals de 1979 en nom del BEAN per la prov\xc3\xadncia de Barcelona va obtenir 50.000 vots, sent la primera for\xc3\xa7a extraparlament\xc3\xa0ria a Catalunya al Congr\xc3\xa9s dels Diputats, mentre que al Pa\xc3\xads Valenci\xc3\xa0 arrib\xc3\xa0 a prop dels 10.000 vots. Al seu programa electoral es reivindicaven quatre punts program\xc3\xa0tics de la dissolta Assemblea de Catalunya._NEWLINE_Alguns dels seus representants foren: Llu\xc3\xads Maria Xirinacs per la circumscripci\xc3\xb3 electoral de Barcelona, Maria Merc\xc3\xa8 Mar\xc3\xa7al per la de Lleida o Josep Guia per la de Val\xc3\xa8ncia. _NEWLINE_A les municipals de 1979, a les quals va conc\xc3\xb3rrer coma Bloc d'Esquerra Catalana (BEC), les coses no van ser millor malgrat aconseguir un nombre redu\xc3\xaft de 19 regidors (3 a Malgrat, un a Sant Boi del Llobregat, Calella, Manresa i Pont de Molins) i dues alcaldia (Arb\xc3\xbacies i Sant Pere de Ribes). A Barcelona ciutat retiraren la candidatura i recomanaren el vot al PSC i al PSUC.\n_START_SECTION_\nPartit pol\xc3\xadtic\n_START_PARAGRAPH_\nPosteriorment el PSAN va deixar la coalici\xc3\xb3, i el BEAN va convertir-se en partit pol\xc3\xadtic._NEWLINE_Davant la creaci\xc3\xb3 de la llavors nova formaci\xc3\xb3 pol\xc3\xadtica Nacionalistes d'Esquerra, es va crear un manifest per la presentaci\xc3\xb3 conjunta d'aquesta amb el BEAN a les eleccions al Parlament de Catalunya de l'any 1980, incloent la publicaci\xc3\xb3 de llistes d'adhesions al diari Avui. Tot i que el mateix Xirinacs va signar el manifest i que el BEAN va proposar infructuosament d'anar en coalici\xc3\xb3 amb Nacionalistes d'Esquerra repartint-se els dos primers llocs de la llista per Barcelona, les dues formacions pol\xc3\xadtiques es van presentar per separat, fent-ho el BEAN sota el nom de BEAN-Unitat Popular i incorporant el Partit Feminista i el Partit Obrer d'Unificaci\xc3\xb3 Marxista. El fet que cap de les dues obtingu\xc3\xa9s cap representaci\xc3\xb3 al Parlament de Catalunya provoc\xc3\xa0 que el BEAN s'autodissolgu\xc3\xa9s el 1982."